Diari Oficial de la Generalitat Valenciana


Sumari del DOGV 6394, del 10-11-2010 (2010/12773)

DECRET 185/2010, de 5 de novembre, del Consell, pel qual es regula el contingut i els requisits mínims dels plans de control de les ajudes finançades a càrrec del Fons Europeu Agrícola de Garantia Agrària (FEAGA) i del Fons Europeu Agrícola de Desenvolupament Rural (FEADER).
-----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/11/05/185/dof/vci/html**

### Dades del document

Número de DOGV
:   6394

Data del DOGV
:   10-11-2010

Secció del DOGV
:   I. DISPOSICIONS GENERALS

Número del document
:   2010/12459


Data del document
:   05-11-2010

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * mostreig
    * suport econòmic
    * ajuda a la inversió
    * indústria agrària
    * desenvolupament rural
    * ajuda a l'agricultura
    * petita empresa
    * control administratiu
    * indústria alimentària
    * mitjana empresa
    * legislació

DECRET 185/2010, de 5 de novembre, del Consell, pel qual es regula el contingut i els requisits mínims dels plans de control de les ajudes finançades a càrrec del Fons Europeu Agrícola de Garantia Agrària (FEAGA) i del Fons Europeu Agrícola de Desenvolupament Rural (FEADER). [2010/12116]  
Índex  
Preàmbul  
Títol I. Disposicions generals  
Article 1. Àmbit d'aplicació  
Article 2. Contingut mínim dels plans de control  
Article 3. Autoritat responsable de la redacció i l'aprovació dels plans de control  
Article 4. Tipus de control   
Article 5. Mostra de control   
Article 6. Criteris de selecció de la mostra: aleatòria i risc  
Article 7. Percentatge mínim dels controls  
Article 8. Increments dels controls. Controls addicionals  
Article 9. Calendari dels controls  
Article 10. Notificació dels controls sobre el terreny  
Article 11. Forma de dur a terme cada un dels controls  
Article 12. Informe tècnic de control  
Article 13. Informe a l'Agència Valenciana de Foment i Garantia Agrària: termini i contingut mínim  
Article 14. Vies de comunicació  
Article 15. Estadístiques dels controls   
Títol II. Àmbit dels controls   
Capítol I. Controls de les mesures assimilades al Sistema Integrat de Gestió i Control (SIGC)  
Article 16. Àmbit  
Capítol II. Control de les mesures no assimilades al SIGC  
Article 17. Àmbit  
Article 18. Controls administratius sobre les sol·licituds d'ajuda i pagament  
Article 19. Controls sobre el terreny  
Article 20. Contingut dels controls a posteriori  
Article 21. Controls a posteriori dels projectes d'inversió realitzats  
Article 22. Contingut dels controls  
Capítol III. Controls de les mesures de desenvolupament rural corresponents a l'eix 4 LEADER  
Article 23. Àmbit  
Article 24. Controls sobre les operacions incloses en les mesures de l'eix 4   
Article 25. Control sobre el mateix grup d'acció local   
Article 26. Controls sobre els projectes de cooperació  
Disposició derogatòria única. Derogació normativa  
Disposició transitòria única. Modificació dels plans de control  
Disposició final primera. Dret supletori  
Disposició final segona. Desplegament normatiu   
Disposició final tercera. Entrada en vigor   
Preàmbul  
Les ajudes econòmiques que es concedixen al sector agrícola i ramader de la Comunitat Valenciana en virtut de la política agrària de la Unió Europea (PAC) estan subjectes al compliment d'una sèrie de requisits per a la concessió. Les condicions que han de complir per a tindre dret a les ajudes es regulen, per a cada una de les ajudes, en virtut dels reglaments de la Unió Europea, que posteriorment es despleguen a escala nacional per cada un dels estats membres i, a Espanya, per les comunitats autònomes, ja que és una competència establida en els estatuts d'autonomia de les comunitats autònomes respectives.  
La Unió Europa ha aprovat recentment diverses disposicions normatives que afecten la regulació de les ajudes mencionades. En destaquen, en concret, per la seua rellevància:  
El Reglament (CE) núm. 73/2009, del Consell, de 19 de gener, pel qual s'establixen disposicions comunes aplicables als règims d'ajuda directa als agricultors en el marc de la política agrària comuna i s'instauren determinats règims d'ajuda als agricultors, i pel qual es modifiquen determinats reglaments i es deroga el Reglament (CE) núm. 1782/2003.  
El Reglament (CE) núm. 74/2009, de 19 de gener, pel qual es modifica el Reglament (CE) núm. 1698/2005, del Consell, de 20 de setembre de 2005, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER).  
El Reglament (CE) núm. 1121/2009, pel qual s'establixen disposicions d'aplicació del Reglament (CE) 73/2009, del Consell, pel que fa als règims d'ajuda previstos en els seus títols IV i V, i el Reglament (CE) núm. 1122/2009, en relació amb la condicionalitat, la modulació i el sistema integrat de gestió i control dels règims d'ajuda directa als agricultors establits en eixe reglament i en les normes de desplegament del Reglament (CE) núm. 1234/2007, del Consell, quant a la condicionalitat en el règim d'ajuda establit per al sector vitivinícola.  
El Reglament (CE) núm. 1120/2009, de la Comissió, de 29 d'octubre de 2009, pel qual s'establixen les disposicions d'aplicació del pagament únic del títol III del Reglament 73/2009.  
D'altra banda, a nivell nacional, a fi de recollir les modificacions de la legislació comunitària i d'establir la normativa bàsica d'aplicació a tot el territori nacional, s'ha aprovat el Reial Decret 1680/2009, de 13 de novembre, sobre l'aplicació del règim de pagament únic en l'agricultura i la integració de determinades ajudes agrícoles en este a partir de l'any 2010. Respecte als criteris per a subvencionar les despeses en el marc dels programes de desenvolupament rural cofinançats pel Fons Europeu Agrícola de Desenvolupament Rural, s'establixen en el Reial Decret 1852/2009, de 4 de desembre.  
Així mateix, s'ha aprovat el Reial Decret 486/2009, de 3 d'abril, pel qual s'establixen els requisits legals de gestió i les bones condicions agràries i mediambientals que han de complir els agricultors que reben pagaments directes en el marc de la PAC, els beneficiaris de determinades ajudes de desenvolupament rural i els agricultors que reben ajudes en virtut dels programes de suport a la reestructuració i reconversió i a la prima per arrancada de vinya.   
Com a conseqüència d'estes modificacions, és necessari adequar la normativa autonòmica al nou marc legal establit des de la Unió Europea i desplegat a nivell nacional. En l'actualitat, es regula per mitjà del Decret 91/2006, de 23 de juny, del Consell, sobre l'aplicació de la condicionalitat en relació amb les ajudes directes en el marc de la PAC en l'àmbit de la Comunitat Valenciana.   
En l'article 49.3.3ª de l'Estatut d'Autonomia de la Comunitat Valenciana es disposa que la Generalitat té competència exclusiva en matèria d'agricultura, sense perjudici de les disposicions de l'article 149 de la Constitució espanyola i, si és el cas, de les bases i l'ordenació econòmica general.  
En l'àmbit de la Comunitat Valenciana, correspon a l'Agència Valenciana de Foment i Garantia Agrària (d'ara en avant, AVFGA), tal com s'establix en el Decret 123/2006, de 8 de setembre, del Consell, pel qual es va aprovar l'Estatut de l'Agència Valenciana de Foment i Garantia Agrària, l'execució de les polítiques de foment del sector agrari que establisquen i la gestió àgil, eficaç i eficient de les línies d'ajuda establides en el marc d'estes polítiques.  
Així mateix, en el Decret 124/2006, de 8 de setembre, del Consell, pel qual es designa l'organisme pagador de les despeses corresponents a la política agrícola comuna a la Comunitat Valenciana i s'establix la seua organització i funcionament, es desposa, en l'apartat 2b del seu article 4, que, entre les funcions de l'Agència Valenciana de Foment i Garantia Agrària, en la seua condició d'organisme pagador, es troba la de prendre les mesures necessàries per a assegurar-se de la realitat i la regularitat de les operacions finançades pel FEAGA i el FEADER a la Comunitat Valenciana, previndre i perseguir les irregularitats.  
D'altra banda, en virtut dels acords de 23 de març de 2009 i de 8 de setembre de 2009, pels quals es deleguen les funcions d'autorització del pagament del Fons Europeu Agrícola de Garantia Agrària (d'ara en avant, FEAGA) i el Fons Europeu Agrícola de Desenvolupament Rural (d'ara en avant, FEADER), respectivament, l'Agència Valenciana podrà delegar l'execució dels controls en determinats òrgans gestors de les conselleries amb competències en la matèria.  
Així doncs, i amb la finalitat de regular i homogeneïtzar el contingut bàsic que han de complir els plans de control de les diferents línies d'ajudes, finançades en tot o en part a càrrec del FEAGA i el FEADER, es determinen en este decret el contingut i els requisits mínims que han de constar en la regulació dels controls de cada una de les línies d'ajuda esmentades. Amb esta norma s'efectua el desplegament a la Comunitat Valenciana del marc normatiu mencionat, que es dicta en l'exercici de la competència de desplegament del dret comunitari sobre la matèria prevista en els apartats 3.3 y 4 de l'article 49 de l'Estatut d'Autonomia vigent de la Comunitat Valenciana.  
En este decret s'establix el marc normatiu i la legislació d'aplicació a la Comunitat Valenciana en relació amb els controls de les ajudes finançades a càrrec dels fons europeus FEAGA i FEADER, que es gestionen en l'àmbit geogràfic de la Comunitat Valenciana. Una vegada establit este marc legal, els organismes públics implicats en la gestió de les ajudes desplegaran la normativa corresponent que articularà els controls corresponents per a cada una, a més d'establir les especificacions i particularitats pròpies que siguen necessàries.  
En la tramitació d'este decret, i en compliment dels tràmits procedimentals previstos en l'article 43 de la Llei del Consell, s'han efectuat les consultes preceptives a les conselleries implicades, organitzacions, entitats i associacions amb interessos afectats pel contingut del decret.  
En virtut d'això, de conformitat amb les disposicions dels articles 31 i 33 de la Llei del Consell, a proposta de la consellera d'Agricultura, Pesca i Alimentació i amb la deliberació prèvia del Consell, en la reunió del dia 5 de novembre de 2010,  
DECRETE  
TÍTOL I  
Disposicions generals  
Article 1 Àmbit d'aplicació  
1. Este decret serà aplicable a les ajudes que siguen finançades totalment o parcialment a càrrec del pressupost dels fons europeus següents:  
a) Fons Europeu Agrícola de Garantia Agrària.  
b) Fons Europeu Agrícola de Desenvolupament Rural.  
2. Respecte a l'àmbit geogràfic, inclourà tots els controls realitzats al territori de la Comunitat Valenciana, amb independència que la sol·licitud s'haja presentat en format paper en qualsevol dels registres administratius previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, o per mitjans telemàtics en el Registre Electrònic de la Generalitat.  
Article 2. Contingut mínim dels plans de control  
En l'annex I es detalla el contingut mínim que han de recollir els plans de control elaborats per a cada una de les línies d'ajudes cofinançades a càrrec dels fons europeus esmentats adés.  
Article 3. Autoritat responsable de la redacció i l'aprovació dels plans de control  
1. Els organismes especialitzats de control (d'ara en avant, OEC) i/o els òrgans gestors de les diferents línies d'ajudes han d'elaborar la proposta del pla de control anual en el primer trimestre de l'any, sempre que es tracte d'ajudes de caràcter anual o, en tot cas, en el termini de tres mesos des que es publique la convocatòria de l'ajuda en el Diari Oficial de la Comunitat Valenciana.  
2. En el supòsit d'ajudes amb un període de vigència que siga superior a un any, els gestors han de comunicar a l'Agència Valenciana de Foment i Garantia Agrària (AVFGA) si s'han realitzat modificacions en el pla vigent per al període de referència.   
3. Una vegada elaborat el pla de control, es traslladarà a l'AVFGA sense demora, per tal de supervisar-lo i aprovar-lo. Posteriorment, es traslladarà el pla de controls al Fons Espanyol de Garantia Agrària (d'ara en avant, FEGA), en la seua qualitat d'organisme autònom adscrit al Ministeri de Medi Ambient i Medi Rural i Marí (MARM), que té com a missió principal fer que les ajudes de la política agrícola comuna s'apliquen estrictament a la consecució dels objectius d'esta política fomentant una aplicació homogènia de les ajudes de la PAC a tot el territori d'Espanya.  
4. L'AVFGA, amb caràcter anual, coordinarà i compilarà tots els plans de control enviats pels respectius òrgans gestors i OEC.  
Article 4. Tipus de control  
1. Controls administratius sobre l'admissibilitat de les ajudes  
S'efectuaran controls administratius de totes les sol·licituds d'ajuda, tant en la fase de presentació de les sol·licituds d'ajudes i aprovació com en la fase de justificació de l'ajuda i pagament. Entre estos, es poden enumerar els següents:  
a) Control de documentació  
b) Control de compliments dels requisits legals per a tindre dret a l'ajuda  
c) Control sobre doble finançament  
2. Controls sobre el terreny  
a) Poden realitzar-se amb la inspecció de camp clàssica o per mitjà de controls assistits per teledetecció o qualsevol altre sistema que permeta la realització d'estos controls.  
b) Els controls sobre el terreny cobriran tots els compromisos i obligacions d'un beneficiari que siga possible controlar en el moment de la visita.  
1º Controls previs o de no-inici: es realitzaran quan ho exigisca la normativa comunitària.  
2º Controls sobre el terreny: verificació del compliment dels requisits establits en la normativa reguladora de cada una de les línies d'ajuda.  
3. Controls a posteriori.  
S'efectuen després de la concessió de l'ajuda, amb la finalitat de comprovar el manteniment de les condicions vinculades a la concessió de l'ajuda.   
4. Controls de qualitat.  
a) Consistixen en la supervisió dels controls efectuada per persones distintes del nombre d'expedients ja controlats que es determinarà en cada pla. N'ha de quedar constància física en els informes corresponents.  
D'esta manera, s'establix un procediment que permet avaluar la qualitat de les inspeccions amb l'establiment d'un percentatge mínim de repetició dels controls.  
b) En cada pla s'indicarà el percentatge mínim de controls a revisar i el mètode de selecció dels expedients afectats, de conformitat amb el que s'establix en la normativa europea o estatal.   
c) Els controls de qualitat els duran a terme els òrgans responsables de la gestió de cada línia d'ajuda o els OEC, en virtut de la delegació de l'AVFGA.  
5. Control sobre la compatibilitat de les ajudes   
A fi d'evitar el doble finançament sobre una mateixa actuació o que puguen arribar a finançar-se dos actuacions amb objectius clarament oposats, es determinaran les incompatibilitats d'ajudes finançades pel FEADER o el FEAGA, o qualsevol altre fons europeu, tant entre les mesures de desenvolupament rural com d'estes amb qualsevol altra ajuda finançada per fons comunitaris o nacionals.   
Article 5. Mostra de control   
L'univers mostral estarà constituït per totes les sol·licituds d'ajuda o pagament presentades en cada línia d'ajuda.  
Article 6. Criteris de selecció de la mostra: aleatòria i risc  
1. La mostra pot ser aleatòria o dirigida. Els beneficiaris que hagen de ser objecte de controls es determinaran:  
a) per criteris aleatoris, triats a l'atzar, en el percentatge que per a cada línia d'ajuda determinen els reglaments comunitaris, entre el nombre mínim de beneficiaris que han de sotmetre's a controls sobre el terreny,  
b) per una anàlisi de riscos establida prèviament, amb justificació dels criteris que han motivat l'elecció i les causes que ho justifiquen.   
2. En la ponderació dels criteris de risc es busca el pes relatiu dels beneficiaris dels diferents règims.  
3. L'organisme competent mantindrà els registres dels motius que han conduït a la selecció de cada beneficiari sotmés a un control sobre el terreny.  
4. Es podrà seleccionar una mostra amb caràcter provisional abans del final del període de sol·licituds de què es tracte. Esta mostra s'haurà de completar quan estiguen disponibles totes les sol·licituds pertinents.  
Article 7. Percentatge mínim dels controls  
El nombre mínim de controls que s'han de realitzar el determina la legislació europea. Per a cada línia d'ajuda es reflectiran en el pla de control respectiu.  
Article 8. Increments dels controls. Controls addicionals  
1. De conformitat amb la legislació europea, es preveu per a alguns tipus de control que, quan el resultat dels controls corresponents a un determinat any (n) pose de manifest l'existència d'un important grau d'incompliment en un determinat àmbit o norma, en el període de control següent (n+1) s'incremente el nombre de controls sobre el terreny que cal realitzar, de conformitat amb allò que s'assenyala en la normativa reguladora de l'ajuda.  
2. En este supòsit, caldrà especificar el mètode de selecció de la mostra per a realitzar els controls addicionals: aleatòria o segons factors de risc. Així mateix, en este segon supòsit cal establir els factors de risc que s'utilitzen per a seleccionar la mostra de controls addicionals.  
Article 9. Calendari dels controls  
Tots els plans de control han de reflectir una previsió de les dates en què s'han d'iniciar i finalitzar, en relació amb les bases de la convocatòria d'ajuda i els terminis de presentació i de pagament.  
Article 10. Notificació dels controls sobre el terreny  
Els controls sobre el terreny es podran anunciar sempre que no es comprometa l'objectiu perseguit. Els terminis mínims s'establixen en la normativa específica de cada línia d'ajuda.  
Article 11. Forma de dur a terme cada un dels controls  
1. Cada pla de control especificarà la realització de cada un dels tipus de control d'admissibilitat, administratius, sobre el terreny. Així mateix, s'establiran els casos en què es considere necessari la presa de mostres.  
2. L'òrgan responsable de la tramitació de la línia d'ajuda subministrarà als controladors la informació i les instruccions necessàries, de manera que queden garantits uns criteris comuns. En l'annex II s'establix el contingut mínim de les instruccions per a la realització dels controls.  
Article 12. Informe tècnic de control  
1. L'informe tècnic de control és el document en què es recullen les incidències i comprovacions realitzades durant els controls i es qualifiquen, si s'escauen, els incompliments detectats. L'informe, si és el cas, serà firmat pel controlador i el beneficiari o el seu representant, el qual hi podrà incloure les al·legacions que trobe oportunes.  
2. S'ha de preveure la possibilitat d'utilitzar diversos informes quan l'explotació o l'empresa objecte de control tinga diverses unitats de producció, estiguen implicats diversos OEC o es realitzen simultàniament els controls de condicionalitat, admissibilitat, etc.   
En l'annex III es recullen els requisits mínims que cal reflectir en l'informe.  
Article 13. Informe a l'Agència Valenciana de Foment i Garantia Agrària: termini i contingut mínim  
1. Es traslladarà a l'AVFGA la proposta de pagament i, si és el cas, l'aplicació de reduccions o exclusions, les seues causes i la informació relativa al tràmit d'audiència i al·legacions presentades per l'interessat.  
2. Anualment, cada OEC o gestors de les línies d'ajuda remetran un informe resum a l'AVFGA, en què s'analitzen els controls realitzats, almenas, amb el contingut següent:  
a) Nombre de sol·licituds presentades  
b) Criteris de selecció de la mostra  
c) Anàlisi de riscos  
d) Resultats dels controls  
e) Incompliments detectats  
f) Observacions  
3. Este informe es traslladarà a l'AVFGA durant els tres mesos següents a la finalització dels controls.  
Article 14. Vies de comunicació  
1. En tot cas, en els plans de control s'establiran les vies de comunicació entre els diversos gestors implicats en la tramitació de les línies d'ajuda finançades a càrrec dels fons europeus mencionats. D'esta manera, la comunicació rebuda facilitarà el control de les ajudes per a cada beneficiari en el seu conjunt i entre les diferents línies d'ajudes.  
2. Igualment, s'assenyalarà la necessitat de col·laboració per part d'altres administracions públiques per a l'obtenció d'informació amb la competència encomanada en virtut de la normativa estatal o autonòmica.  
Article 15. Estadístiques dels controls   
Els organismes responsables de gestionar les línies finançades a càrrec dels fons FEAGA i FEADER i els OEC han de remetre les estadístiques de controls corresponents a l'AVFGA segons les instruccions establides pel FEGA i sempre amb un termini de quinze dies hàbils d'antelació a la finalització del termini establit per a la seua remissió al FEGA, tot això amb la finalitat que l'AVFGA supervise i analitze les estadístiques i canalitze de forma centralitzada i homogènia les comunicacions amb el FEGA.  
TÍTOL II  
Àmbit dels controls  
CAPÍTOL I  
Controls de les mesures assimilades al SIGC  
Article 16. Àmbit  
Tal com s'establix en la normativa europea, en l'article 6 del Reglament (CE) núm. 1975/2006 es consideren mesures assimilades al Sistema Integrat de Gestió i Control (SIGC) les que es basen en la grandària de la superfície declarada o en el nombre d'animals declarats.  
Per a estes mesures serà aplicable el que s'establix en els articles precedents d'este decret.  
CAPÍTOL II  
Control de les mesures no assimilades al SIGC  
Article 17. Àmbit  
D'acord amb el que s'establix en la normativa europea, en concret en l'article 25 del Reglament (CE) núm. 1975/2006, es consideren dins d'este grup de control les mesures l'objecte d'ajuda de les quals es basa, generalment, en costos d'inversió.  
Article 18. Controls administratius sobre les sol·licituds d'ajuda i pagament  
1. Es realitzaran controls administratius sobre tots els elements, sobre totes les sol·licituds d'ajuda i pagament, de manera que es garantisca la comprovació real del compliment de les condicions establides per a la concessió de l'ajuda i dels pagaments successius, segons el que s'establix en els reglaments europeus.  
2. Els controls sobre l'admissibilitat de les sol·licituds d'ajuda:  
a) Els controls administratius de la sol·licitud d'ajuda inclouran l'avaluació dels expedients a fi d'establir les prioritats en la concessió de les ajudes.  
b) Es comprovarà la conformitat de les operacions objecte de subvenció amb les disposicions nacionals i la normativa comunitària en matèria de contractació, subvencions, etc.  
c) Moderació en les despeses pressupostàries per mitjà d'un sistema d'avaluació, tenint en compte uns costos de referència.  
d) Fiabilitat dels sol·licitants en relació amb operacions anteriors.  
3. Controls sobre les sol·licituds de pagament:  
a) Autenticitat de les despeses declarades.  
b) Execució de l'operació per a la qual es va prestar compromís i es va aprovar la sol·licitud d'ajuda. En el supòsit d'inversions, es realitzarà almenys una visita al lloc de l'operació a fi de comprovar l'execució del compromís objecte de subvenció.  
c) Encreuaments per a evitar els supòsits de doble finançament a diversos nivells.  
4. En el Programa de Desenvolupament Rural 2007-2013 han de figurar els requisits, la justificació i els tipus de control que cal realitzar en casos especials.  
Article 19. Controls sobre el terreny  
1. Es realitzaran controls sobre el terreny de les operacions autoritzades abans de procedir al pagament final de l'expedient, sobre els expedients que hagen resultat seleccionats en la mostra de control.  
2. En la normativa europea s'indiquen els criteris que cal seguir per a la selecció de la mostra i els percentatges de controls que cal realitzar en virtut de la despesa pública subvencionada cada any i la declarada a la Comissió en tot el període de programació.  
Article 20. Contingut dels controls  
1. Inclouran totes les comprovacions que permeten garantir el compliment dels requisits exigits en el Programa de Desenvolupament Rural (PDR). Així mateix, caldrà ajustar-se a les directrius relatives a la subvencionabilitat de les despeses en el marc dels programes del PDR i a allò que s'assenyala en els reglaments europeus.   
2. S'establirà una avaluació dels resultats dels controls sobre el terreny i els problemes que comporte la seua realització. L'avaluació determinarà les causes dels problemes, la naturalesa dels possibles exàmens que hagen de realitzar-se i les mesures correctores o preventives que cal adoptar. Esta informació s'ha de remetre al FEGA.  
Article 21. Controls a posteriori dels projectes d'inversió realitzats  
1. Les operacions relatives a inversions seran susceptibles de control a posteriori, a fi de comprovar la permanència de l'operació objecte d'ajuda, durant els cinc anys següents a la decisió relativa al finançament.  
2. La mostra se seleccionarà d'acord amb allò que s'assenyala en el reglament comunitari respectiu.   
3. Es realitzarà la selecció segons els criteris de selecció de mostra aleatori i dirigit. L'anàlisi de risc serà objecte d'avaluació i actualització, si és el cas.   
Article 22. Contingut dels controls a posteriori  
Els controls han de comprovar tant el compliment de la normativa d'aplicació com la verificació de la correcta aplicació en la gestió de les actuacions cofinançades. En concret:  
1. Comprovar que les operacions relatives a les inversions no han patit modificacions importants durant els cinc anys posteriors a la data de decisió relativa al finançament o a allò que es definix en el PDR.  
2. Comprovar l'autenticitat i la finalitat dels pagaments efectuats pel beneficiari, excepte en el cas de contribució en espècie o despeses globals.  
3. Garantir que la mateixa inversió no ha sigut finançada de forma irregular per altres fonts nacionals o comunitàries diferents.  
CAPÍTOL III  
Controls a les mesures de desenvolupament rural   
corresponents a l'eix 4 LEADER  
Article 23. Àmbit  
Té per objecte establir els criteris generals per als procediments de control en relació amb les mesures de desenvolupament rural del període 2007-2013 de l'eix 4 de LEADER cofinançades pel FEADER i un sistema adequat de vigilància sobre els grups d'acció local (GAL).  
Article 24. Controls sobre les operacions incloses en les mesures de l'eix 4   
S'efectuaran d'acord amb el que s'establix en la normativa europea, per mitjà de la realització de controls administratius i sobre el terreny i a posteriori de les sol·licituds tramitades. Es tindrà en compte el control del possible doble finançament. Caldrà comprovar la utilització del logotip reglamentari de LEADER.   
Article 25. Control sobre el mateix grup d'acció local   
1. Es realitzaran controls sobre:  
a) Manteniment dels compromisos adquirits; amb esta finalitat, es revisarà la documentació sobre la inscripció de l'associació, membres, estatuts, llibre d'actes, inventari de béns, etc.  
b) Controls generals, entre els quals es mencionen controls sobre identificació dels GAL relatius a l'arxivament i el registre de documentació, sobre la gestió de comptabilitat i dels sistemes d'informació.  
2. El percentatge de GAL a controlar s'ajustarà a allò que s'establix en la normativa europea i la mostra serà seleccionada de forma aleatòria i per mitjà d'una anàlisi de riscos.  
3. S'efectuarà un informe de control resum final que contindrà almenys allò que s'assenyala en l'annex IV.  
Article 26. Controls sobre els projectes de cooperació  
Quant a estos projectes regulats en el Reglament (CE) núm. 1698/2005 si el seu àmbit és intraautonòmic, interterritorial (entre territoris de diferents comunitats autònomes) o transnacional, es realitzaran els controls previstos en el reglament mencionat.  
DISPOSICIÓ TRANSITÒRIA  
Única. Modificació dels plans de control  
Els plans de control actuals hauran de modificar-se amb la finalitat d'adaptar-se a les disposicions d'este decret i aprovar-se a través d'una disposició de l'òrgan competent en la gestió de les diferents ajudes, en el termini de tres mesos des de la publicació d'este decret en el Diari Oficial de la Comunitat Valenciana.  
DISPOSICIÓ DEROGATÒRIA   
Única. Derogació normativa  
Es deroga el Decret 91/2006, de 23 de juny, del Consell, sobre l'aplicació de la condicionalitat en relació amb les ajudes directes en el marc de la política agrícola comuna en l'àmbit de la Comunitat Valenciana. Així mateix, queden derogades totes les disposicions del mateix rang o d'un rang inferior que s'oposen a les disposicions d'este decret.  
DISPOSICIONS FINALS  
Primera. Dret supletori  
En tot allò no previst en esta norma caldrà ajustar-se a les disposicions de la Llei 38/2003, de 17 de novembre, General de Subvencions, i les seues normes reglamentàries de desplegament, i de la Llei de Règim Jurídic de les Administracions Públiques i del Procediment Administratiu Comú.  
Així mateix, serà aplicable supletòriament la normativa comunitària i nacional que regula les ajudes afectades per este decret.  
Segona. Desplegament normatiu   
S'autoritza les conselleries competents en la matèria per a dictar les disposicions necessàries per al desenvolupament dels diferents plans de controls de les ajudes comunitàries a càrrec dels fons FEAGA o FEADER.  
Tercera. Entrada en vigor   
Este decret entrarà en vigor l'endemà de la publicació en el Diari Oficial de la Comunitat Valenciana.  
València, 5 de novembre de 2010  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
Annex I  
Contingut mínim dels planes de control  
Objecte i àmbit d'aplicació.  
Controls administratius.  
Autoritat responsable dels controls.  
Univers de la mostra.  
Criteris o mètodes de selecció de la mostra: aleatòria i risc.  
Obligatorietat de conservar la base de dades utilitzades per a seleccionar la mostra.  
Percentatge mínim dels controls sobre el terreny.  
Increments dels controls. Controls addicionals.  
Calendari dels controls.  
Mitjans materials i humans previstos per a la realització dels controls.  
Instrucció del procediment.  
Els requisits a controlar, justificació i el tipus de control necessari per a cada línia o mesura.  
Format i requisits mínims de l'acta de control.  
Informe tècnic.  
Informe de l'organisme pagador: termini i contingut mínim.  
Procediment de verificació de qualitat dels controls realitzats, amb l'establiment d'un control de qualitat específic a fi de comprovar la correcta execució dels controls realitzats.  
Vies de comunicació entre els diferents òrgans de la Conselleria i, si és el cas, del Consell.  
Termini d'elaboració i aprovació del pla de controls, competència, vigència i comunicació a l'organisme pagador.  
Annex II  
Contingut mínim de les instruccions per a   
la realització dels controls  
El controlador ha de disposar d'instruccions escrites que, han de recollir, almenys, la manera de procedir en cada una de les possibles situacions a què es fa referència a continuació, així com la forma de realitzar el control.  
Aspectes de caràcter general  
Preavís als beneficiaris de les ajudes que seran objecte de control sobre el terreny.  
Presència o absència del beneficiari de les ajudes, el seu cònjuge o el representant legal.  
Informació al beneficiari de les ajudes, abans de la realització del control, sobre el procediment que s'ha de seguir.  
Impossibilitat de realització del control per causes atribuïbles al beneficiari.  
Emplenament correcte de l'informe tècnic de control: anotació d'incidències, observacions i al·legacions, anul·lació d'apartats que no es puguen emplenar i salvament d'esmenes o ratllades.  
Lectura de l'informe emplenat i signat, una vegada que s'ha realitzat el control, al beneficiari de les ajudes.  
Entrega de còpia de l'informe el beneficiari de les ajudes.  
Aspectes de caràcter específic  
Cada un dels òrgans gestors o OEC, dins de les seues competències, ha de disposar de les instruccions específiques que cobrisquen qualsevol circumstància que es preveja en els elements que cal comprovar en les seues línies respectives.  
Annex III  
Format i requisits mínims de l'informe tècnic de control  
A) Part general  
Tipus de control: aleatori, dirigit.  
Data de preavís, si és el cas.  
Data i hora en què es du a terme el control.  
Dades identificatives del controlador: cognoms, nom, DNI i unitat a què està adscrit.  
Dades identificatives del beneficiari: cognoms, nom, DNI o CIF.  
Sol·licituds controlades.  
Règim d'ajuda.  
Parcel·les agrícoles controlades (si és el cas).  
Tècnica utilitzada per al mesurament de superfícies (si és el cas).  
Nombre d'animals observats (si és el cas).  
Localització de les operacions d'inversió objecte d'ajuda.  
B) Part específica  
Elements a controlar segons la línia d'ajuda.  
Resultats del control.  
C) Al·legacions  
En el cas que estiga present durant el control, el beneficiari de l'ajuda pot realitzar en eixe moment les al·legacions que considere convenients.  
D) Observacions  
El controlador pot indicar qualsevol circumstància que considere rellevant, per exemple:  
Observacions particulars relatives a nombres específics d'identificació d'animals.  
Indicar, si és el cas, si s'han pres mostres per a la seua anàlisi.  
Motius pels quals un requisit o norma no s'ha pogut comprovar.  
E) Firma  
Del controlador i, si és el cas, del beneficiari, cònjuge o representant legal.  
Annex IV  
Informe de control sobre els Grups d'Acció Local  
1. Nom del GAL - CIF.  
2. Criteris aplicats per a la selecció del GAL.  
3. Unitat gestora que ha realitzat els controls de:  
- Manteniment de compromisos.  
- Controls generals: data de finalització.  
Resultat dels controls  
- Controls específics  
a) Control dels projectes.  
b) Control del GAL quant a capacitat administrativa i d'execució de pagaments.  
- Debilitats trobades i les mesures correctores.  
4. Unitat on s'arxiva la documentació.  
5. (Nom i càrrec) que certifica la realització dels controls requerits per al manteniment de l'activitat del GAL esmentat més amunt, els resultats dels quals apareixen sintetitzats en este informe.  
6. Lloc, data, antefirma i firma de l'autoritat que emet l'informe.


Còpia Permalink ELI